ישיבת מליאה, כנסת 23, פרוטוקול מספר 121, 2020-12-30 00:00

יריב לוין: חברות וחברי הכנסת, היום ט"ו בטבת התשפ"א, 30 בדצמבר 2020.

יריב לוין: אני פותח את הישיבה.

יריב לוין: חברות וחברי הכנסת, היום קיבלנו הודעה שכואבת לכולנו על פטירתה של אתי בן יוסף היקרה, ששימשה במשך שנים רבות מנהלת ועדת הכנסת.

יריב לוין: אתי הקדישה את חייה לשירות המדינה.

יריב לוין: היא עבדה בשירות המדינה 49 שנים, מתוכן לא פחות מ-45 בכנסת.

יריב לוין: היא הגיעה לכאן בחודש יוני 1974, אז עוד בשם נעוריה, אתי טואטי, ושובצה כמזכירה בוועדת הכנסת ובוועדה לפניות הציבור.

יריב לוין: בשנת 1975 היא נישאה לבחיר ליבה ישראל.

יריב לוין: אגב, אחד העדים בחתונתם היה יושב-ראש הכנסת לשעבר ישראל ישעיהו שרעבי, זכרו לברכה.

יריב לוין: אתי הייתה אשת משפחה, ולמרות שהיא הקדישה כל כך הרבה לעבודה כאן בכנסת, תמיד דאגה לבעלה, לילדיה, ובאמת גידלה משפחה לתפארת.

יריב לוין: לאחר שעבדה תקופה כעוזרת לסגן מזכיר הכנסת דאז, היא שבה ב-1986 לוועדת הכנסת וניהלה את הוועדה במשך כ-30 שנה.

יריב לוין: אני יכול לומר, כמי שהייתה לו הזכות לעבוד איתה תקופה ארוכה כאשר כיהנתי כיושב-ראש ועדת הכנסת, שאני חושב שהיא הייתה מופת ודוגמה למסירות לשירות המדינה, למקצועיות, לעבודה ללא פניות, לדאגה עד הפרט האחרון לכך שכל דבר בוועדה באמת יתנהל כפי שצריך.

יריב לוין: אני חושב שבתקופתה ותחת ההובלה שלה ועדת הכנסת הלכה והפכה לעוגן מרכזי, אולי לעמוד התווך של הכנסת, בשורה ארוכה של נושאים ותחומים.

יריב לוין: אתי גם דאגה כל כך לעתיד הוועדה, שהיא דאגה במשך השנים לטפח את צוות הוועדה ולהבטיח שתהיה המשכיות גם אחרי יציאתה לגמלאות, ואכן, מנהלת הוועדה נועה בירן-דדון, שנמצאת איתנו כאן, ממשיכה את דרכה באותו נועם הליכות יוצא דופן ובאותה מסירות ומקצועיות.

יריב לוין: אני באמת רוצה להשתתף בצער המשפחה ולחזק את בעלה ישראל, את ילדיה וכל בני משפחתה, ולומר לכם שאתי חסרה לנו ותחסר לנו מאוד מאוד כאן בכנסת.

יריב לוין: יהי זכרה של אתי הכל-כך אהובה, היקרה, יהי זכרה ברוך.

יריב לוין: חברות וחברי הכנסת, אנחנו כינסנו היום את ישיבת המליאה מאחר שאנחנו נדרשים לכך באופן פורמלי, אבל מאחר שאנחנו נמצאים במצב שהכנסת כבר התפזרה, אנחנו לא מקיימים היום, יום רביעי, סדר-יום, ועל כן אני אנעל את הישיבה.

יריב לוין: מועד הישיבה הבאה ייקבע, כפי שנעשה בתקופה הזאת, בהתאם לצרכים ולנושאים שיהיו על סדר-היום ויודע בהמשך.

יריב לוין: כל עוד לא תימסר הודעה אחרת, הישיבה הבאה תתקיים ביום שני, כ' בטבת התשפ"א, 4 בינואר 2021, בשעה 16:00.

יריב לוין: ישיבה זו נעולה.